รัฐบาลไทย-ข่าวทำเนียบรัฐบาล-นรม. สนับสนุนการจัดกิจกรรมงานสัปดาห์เผยแผ่พระพุทธศาสนา เนื่องในเทศกาลวันอาสาฬบูชาและวันเข้าพรรษา ประจำปี 2560
วันอังคารที่ 4 กรกฎาคม 2560
นรม. สนับสนุนการจัดกิจกรรมงานสัปดาห์เผยแผ่พระพุทธศาสนา เนื่องในเทศกาลวันอาสาฬบูชาและวันเข้าพรรษา ประจําปี 2560
นรม. สนับสนุนการจัดกิจกรรมงานสัปดาห์เผยแผ่พระพุทธศาสนา เนื่องในเทศกาลวันอาสาฬบูชาและวันเข้าพรรษา ประจําปี 2560
วันนี้ (4 กรกฎาคม 2560) เวลา 09.00 น. ณ ห้องโถงกลางชั้น 1 ตึกบัญชาการ 1 ทําเนียบรัฐบาล ก่อนการประชุมคณะรัฐมนตรี นายวีระ โรจน์พจนรัตน์ รัฐมนตรีว่าการกระทรวงวัฒนธรรม นายออมสิน ชีวะพฤกษ์ รัฐมนตรีประจําสํานักนายกรัฐมนตรี นําคณะผู้บริหาร วธ. กรมการศาสนา (ศน.) องค์กรเครือข่ายพระพุทธศาสนา มาพบ พลเอก ประยุทธ์ จันทร์โอชา นายกรัฐมนตรี เพื่อประชาสัมพันธ์การจัดกิจกรรมงานสัปดาห์เผยแผ่พระพุทธศาสนา เนื่องในเทศกาลวันอาสาฬบูชาและวันเข้าพรรษา ประจําปี พุทธศักราช 2560 ระหว่างวันที่ 3 - 9 กรกฎาคม 2560
รัฐมนตรีว่าการกระทรวงวัฒนธรรม กล่าวรายงานว่า ในช่วงสัปดาห์เผยแผ่พระพุทธศาสนา เนื่องในเทศกาลวันอาสาฬหบูชาและวันเข้าพรรษา ประจําปีพุทธศักราช 2560 ระหว่างวันที่ 3 - 9 กรกฎาคม 2560 โดยปีนี้ทางกระทรวงวัฒนธรรม และกรมการศาสนา ได้ร่วมกับหน่วยงานระดับกระทรวง 20 กระทรวง คณะสงฆ์ หน่วยงานภาครัฐ ภาคเอกชน และภาคีเครือข่ายทางพระพุทธศาสนา ร่วมกันสืบทอดรักษาประเพณีอันดีงาม และสืบทอดพระพุทธศาสนาให้ยั่งยืน โดยจะมีกิจกรรมในส่วนกลางและส่วนภูมิภาค ประกอบด้วย การจัดพิธีเจริญพระพุทธมนตร์ หล่อเทียนพรรษา ณ วัดมหาธาตุยุวราชรังสฤษฎิ์ กรุงเทพฯ และพิธีปล่อยขบวนรถแห่เทียนพรรษา 9 ต้น ในวันที่ 8 กรกฎาคม 2560 เวลา 8.00 น. ณ พิพิธภัณฑสถานแห่งชาติ พระนคร เพื่อถวายพระอารามหลวง 9 พระอาราม คือ (1) วัดราชบพิธสถิตมหาสีมาราม (2) วัดบวรนิเวศวิหาร (3) วัดพระเชตุพนวิมลมังคลาราม (4)วัดราชประดิษฐสถิตมหาสีมาราม (5) วัดปทุมวนาราม (6) วัดสามพระยา (7) วัดมหาธาตุยุวราชรังสฤษฎิ์ (8) วัดเบญจมบพิตรดุสิตวนาราม และ (9) วัดสุวรรณาราม
สําหรับกิจกรรมในส่วนภูมิภาค จะมีการจัดกิจกรรมสัปดาห์ส่งเสริมพระพุทธศาสนา เนื่องในเทศกาลอาสาฬบูชาและเข้าพรรษา ณ วัดทุกจังหวัดทั่วประเทศ โดยจะมีการจัดงานอาสาฬหบูชาอาเซียนในจังหวัดที่มีชายแดนติดกับประเทศ 16 จังหวัด เพื่อสานสัมพันธไมตรีในมิติพระพุทธศาสนา โดยน้อมนําหลักธรรมทางศาสนาไปประพฤติปฏิบัติและนําความเป็นวิถีถิ่น วิถีไทยและวัฒนธรรมไทย สู่วัฒนธรรมอาเซียนด้วย เชิญชวนให้พุทธศาสนิกชนแต่งกายด้วยชุดขาว รักษาศีล 5 ทั้งชุมชนหมู่บ้าน ตลอดเทศกาลอาสาฬบูชาและเข้าพรรษา
โอกาสนี้ นายกรัฐมนตรี กล่าวสนับสนุนการจัดงานกิจกรรมงานสัปดาห์เผยแผ่พระพุทธศาสนา เนื่องในเทศกาลวันอาสาฬบูชาและวันเข้าพรรษาประจําปี พุทธศักราช 2560 ดังกล่าวนี้ โดยขอให้พี่น้องประชาชนคนไทยที่เป็นพุทธศาสนิกชนร่วมกันทําความดี เพื่อสืบทอดพระพุทธศาสนา รักษาวัฒนธรรมไทย รักษาศีล ลด ละ เลิก อบายมุข ตลอดพรรษานี้ จากนั้น นายกรัฐมนตรี ร่วมรับฟังการขับร้องเพลงอาสาฬบูชาจากกลุ่มเด็กเยาวชนนักศึกษาจิตอาสา ชุมชนคุณธรรม พร้อมลงลายมือชื่อในบัตรอวยพรวันอาสาฬบูชา ประจําปี 2560 เพื่อส่งมอบความสุขและความเป็นสิริมงคลให้แก่พี่น้องประชาชน ต่อจากนั้น นายกรัฐมนตรี ได้ร่วมเททองหล่อเทียนพรรษาเนื่องในเทศกาลวันเข้าพรรษา ถือว่าการหล่อเทียนพรรษาจะทําให้เป็นผู้มีปัญญาดีเจริญก้าวหน้า เสมือนดังแสงเทียนที่สว่างในยามค่ําคืน
นอกจากนี้ นายกรัฐมนตรี เห็นด้วยกับโครงการลดบริโภคเค็ม (โซเดียม) ในประเทศไทย ของสํานักงานกองทุนสนับสนุนการสร้างเสริมสุขภาพ (สสส.) โดยเฉพาะอาหารที่ใช้ตักบาตรในช่วงเทศกาลวันสําคัญทางพระพุทธศาสนา เห็นควรที่จะลดอาหารจําพวกโซเดียมลงให้ได้ครึ่งหนึ่ง เนื่องด้วยอาหารที่มีรสเค็มเป็นสาเหตุสําคัญที่ทําให้เกิดโรคไม่ติดต่อเรื้อรัง เช่น โรคความดันโลหิตสูง โรคเบาหวาน โรคหัวใจ และโรคอัมพฤกษ์ อัมพาต ซึ่งในปัจจุบันคนไทยมีพฤติกรรมการบริโภคเกลือ (โซเดียม) มีปริมาณสูง 2-3 เท่าของปริมาณที่ร่างกายต้องการในแต่ละวัน ดังนั้นทางโครงการลดบริโภคเค็ม (โซเดียม) ในประเทศไทย จึงเห็นควรสับสนุนการลดการกินเค็มลงครึ่งหนึ่ง เพื่อสุขภาพที่ดีของคนไทยทุกคน
******************************************
กลุ่มประชาสัมพันธ์และเผยแพร่ สํานักโฆษก